b"\n_START_ARTICLE_\nMaria Josep Colomer i Luque\n_START_SECTION_\nBiografia\n_START_PARAGRAPH_\nEra filla de Josep Colomer i Girbau de Sabadell, un fabricant de teixits obert i lliberal, amic personal de Picasso, a qui admirava, i de Maria Encarnaci\xc3\xb3 Luque. Va ser precisament el seu pare el que es va encarregar que la seva filla estudi\xc3\xa9s a l'Institut de Cultura i Biblioteca Popular de la Dona sent tamb\xc3\xa9 el seu aliat quan la Mari Pepa va decidir dedicar-se al m\xc3\xb3n de l'aviaci\xc3\xb3._NEWLINE_Va obtenir la llic\xc3\xa8ncia de pilot el 19 de gener de 1931, amb 18 anys, fet que li va suposar apar\xc3\xa8ixer en la primera plana del diari La Vanguardia del dia 28 de gener de 1931. Per arribar a fer hist\xc3\xb2ria i esdevenir la primera aviadora, junt amb el seu pare, va haver de conv\xc3\xa8ncer el rector Josep Canudas, que en aquells moments era el m\xc3\xa0xim responsable de l\xe2\x80\x99aer\xc3\xb2drom Canudas, de la seva determinaci\xc3\xb3 i implacable desig de volar. Despr\xc3\xa9s de demostrar amb escreix que volar no era un mer caprici ni una excentricitat, Pepa Colomer fou acceptada, com la primera alumna, en els cursos de l\xe2\x80\x99escola realitzant el curs d'amagat de la seva mare. Pocs mesos despr\xc3\xa9s obtingu\xc3\xa9 el t\xc3\xadtol i aix\xc3\xb2 va suposar nom\xc3\xa9s l\xe2\x80\x99inici de la seva breu per\xc3\xb2 intensa carrera com a aviadora. _NEWLINE_Un cop aconseguit el t\xc3\x8dtol b\xc3\xa0sic, la Mari Pepa es va apuntar a un curs de pilot comercial de 50 hores de vol, comen\xc3\xa7ant a realitzar algunes feines que anaven des de llen\xc3\xa7ar propaganda per les platges des de l'avioneta, fins a portar mercaderies d'un lloc a l'altre. Paral\xc2\xb7lelament per aconseguir experi\xc3\xa8ncia professional i demostrar que estava al mateix nivell que la resta de pilots, tots homes,  particip\xc3\xa0 en diversos concursos de pilots amateurs entre ells, el 30 d'agost de 1931, el II Concurs d\xe2\x80\x99Aviaci\xc3\xb3 de Cardedeu, en aquella \xc3\xa8poca molt reconegut en el m\xc3\xb3n de l\xe2\x80\x99aviaci\xc3\xb3 civil. Fins i tot va arribar a pilotar i fer aterrar un zepel\xc3\xad a l'aer\xc3\xb2drom d'Aeronaval, l'any 1932._NEWLINE_Amb l'esclat de la Guerra Civil espanyola, va formar part de l'Escola de Pilots de la Generalitat de Catalunya, amb el rang d'auxiliar de primera categoria del Servei Aeron\xc3\xa0utic on hi treballava formant nous pilots per a les Forces A\xc3\xa8ries de la Rep\xc3\xbablica Espanyola. El seu primer vol militar el va realitzar el 2 d'agost de 1936, amb la missi\xc3\xb3 de llan\xc3\xa7ar fullets antifeixistes sobre la ciutat de Barcelona. El 4 d'octubre de 1936 va quedar oficialment mobilitzada com a pilot per\xc3\xb2 sense graduaci\xc3\xb3 militar, tal com consta al Butllet\xc3\xad Oficial de la Generalitat. Tamb\xc3\xa9 va dur a terme patrulles de vigil\xc3\xa0ncia costanera a la recerca de vaixells i avions enemics, i vols en missions d'enlla\xc3\xa7 i pagadoria a la rereguarda. B\xc3\xa0sicament s'encarregava de portar ferits del front d'Arag\xc3\xb3 cap a Barcelona i de transportar gent amena\xc3\xa7ada de mort a l'altra banda dels Pirineus, arribant a fer fins a tres viatges diaris en alguns moments del conflicte._NEWLINE_En acabar la guerra, s'exiliaria amb el seu professor d'aviaci\xc3\xb3 i futur marit, el pilot Josep Maria Carreras i Dexeus, primer a Tolosa de Llenguadoc i finalment a Anglaterra. No va tornar a pilotar mai m\xc3\xa9s un avi\xc3\xb3 i quan se li preguntava per qu\xc3\xa8, la seva resposta sempre va ser que a Anglaterra no hi havia feina per a ella com a pilot._NEWLINE_El mes de mar\xc3\xa7 de l\xe2\x80\x99any 2003, la Secretaria General de l\xe2\x80\x99Esport de la Generalitat de Catalunya li va retre un homenatge a la seva traject\xc3\xb2ria esportiva en el m\xc3\xb3n de l\xe2\x80\x99aviaci\xc3\xb3. Al morir, seguint els seus desitjos, les seves cendres foren portades al cementiri de Reus on vivien alguns familiars i amics amb qui havia mantingut el contacte durant tots els anys que va viure a l'estranger."